गे बहिना वर हमर बड़ बुरिबक आऔर अनारी छै,
दूष्ट दहेजक हम छी मारल ,
यौवन जिबिते गेलै जारल।
बुरिबक बात नञि बुझए,
बापक आज्ञाकारी छै।।
एक त गोबर के छै चोत,
हम छी लाजे लाहालोट।
लाजक बात की कहियौ,
नञि पुरूषे नञि नारी छै। ।
यौवन छिन्न भेल निस्तेज,
फाटए कोमल कोढ करेज।
बुझए प्रणय निवेदन के नञि,
पैघ बीमारी छै ।।
कहितो लाज लगइए भारी,
अकिल के खोलए नञि अलमारी।
बरही बिना ओजारक ,
वुद्धिक बन्द केबारी छै।।
करबै केकरा पर हम आश ,
बाहर पवन बहै उनचास।
केकरा कहबै मनक बतिया,
बड़ लाचारी छै।।
जहिना झरकल सन छै देह,
हमरो जरलै सख सिनेह।
विद्या पढने एक्कहि मात्र ,
मुदा भैंसबारी छै।।
शिक्षा पहला मे अछि फेल,
हमरा चिन्हलक नञि बकलेल।
नहिरा नीक लगइए,
रहै जेना कुमारी छै।।
पौरूष रखने नञि जरलाहा ,
बथुआ साग सनक नरमाहा।
यौवन धधकि रहल अछि,
हमरा संङ लाचारी छै।
